Autovanhusten aarrenavetta

<http://espoonautomuseo.com/>

Suurin, monipuolisin ja vanhin ajoneuvomuseo Suomessa sijaitsee Espoon kauniin Bodomjärven läheisyydessä. Näyttelykohteita pyritään vaihtamaan tietyn väliajoin, niin että aiemmin käynytkin kokee uusia elämyksiä. Erityisen suosittuja ovat olleet muun muassa mopo- ja kääpiöautonäyttelyt.

Museo Pakankylässä pitää sisällään 100 autoa ja reilut 20 moottoripyörää, Mosset, Volgat, Pobedat, Jaltat ja IFAt muodostavat oman, historiallisen ryhmänsä. Tshaika ja amerikkalaiset "dollarihymyt" tekevät myös vaikutuksen.

Esillä on muitakin liikenteen ja tekniikan historiasta kertovia laitteita - tosin ahtaissa tiloissa vanhassa navetassa. Museokierroksella voi ihmetellä teknisiä apuvälineitä 1900-luvulta: vanhat radiot, puhelimet, pölynimurit ja ompelukoneet eivät jätä ketään kylmäksi. Museokaupasta voi ostaa halutessaan matkamuistoja ja tuliaisia.

Museon lähellä sijaitsevat Pirttimäen ulkoilualue ja Oittaan leirintäalue uimarantoineen.